Eyvind Vesselbo (V), 2002-11-22:
Regeringens redegørelse om Danmarks natur har som undertitel: »Ansvaret for at beskytte den og glæden ved at benytte den«.
Det er netop de to punkter, der er det centrale i Venstres naturpolitik.
Og det er samtidig de to centrale punkter i de initiativer, som regeringen har sat i gang på det her område.
Naturpolitikken skal i de kommende år tilrettelægges efter følgende tre forudsætninger, står der i redegørelsen: Den skal målrettet og præcist leve op til internationale forpligtelser, som Danmark har påtaget sig.
Den skal tilrettelægges afbalanceret mellem hensynet til beskyttelse af dyr og planter, erhvervsudøvelsen i jordbruget og til befolkningens muligheder for friluftsliv og naturoplevelser.
Den er et vigtigt element i en samlet bæredygtig velfærdspolitik.
Et yderligere mål for regeringen er, står der i redegørelsen, at der skal ske direkte inddragelse af borgere, foreninger, lokale myndigheder m.v. i driften, beskyttelsen
og benyttelsen af statens skov- og naturområder
Det er alle punkter, som Venstre kan støtte.
De overordnede pejlemærker, som skal være styrende for reguleringer og initiativer på naturområdet, vil være, at naturpolitikken i størst muligt omfang skal hvile på holdbar dokumentation om naturens tilstand; at de offentlige initiativer og den offentlige regulering i naturpolitikken skal være lokalt forankret, og løsningerne skal opnås ved medejerskab hos lokale myndigheder, erhvervsliv og befolkningen; at de naturpolitiske initiativer skal have klare målsætninger med fokusering på en beskrivelse af konsekvenserne, ikke blot for naturen, men også for erhvervsliv og grundejere, hermed menes også samfunds- og velfærdsøkonomiske konsekvensberegninger; og til sidst at de naturpolitiske reguleringer er både klare og gennemsigtige, og at retssikkerheden er på plads.
Det er vigtige elementer. Den naturpolitiske redegørelse rummer ni hovedelementer, hvor der skal sættes ind: natur og børn; natur og friluftsliv; natur og byer; natur, dyr og planter; natur og nationale naturområder; natur og landbrug; natur og skov; natur og vand; og natur og kyster.
Det virker ikke, som om der er glemt noget her.
De ni områder er centrale indsatsområder, og de dækker bredt, og de dækker alle vigtige områder i relation til naturen.
For en række af områderne er der allerede i dag sat initiativer i gang.
I forbindelse med finansloven blev der indgået en aftale mellem regeringen, Dansk Folkeparti og Kristeligt Folkeparti om 50 mio. kr. mere - altså yderligere - til naturområder i 2003.
Aftalen gælder tre hovedpunkter: 20 mio. kr. til pilotprojekter med nationale naturområder, 20 mio. kr. til skabelsen af nye bynære områder, skove, 10 mio. kr. til øget beskyttelses- og plejeindsats i habitatområder, genopretning af ådale m.v.
Aftalen arbejder ud fra, at der skabes et lokalt medejerskab.
Det virker derfor mærkeligt, at ikke alle partier i Folketinget kunne være med sammen om denne aftale.
De forskellige partier kan have en forskellig opfattelse af, hvor mange penge der skal bruges på det område.
Nogle mener, at de vil bruge meget større summer.
Det er jo meget reelt.
Men det er ganske enkelt uforståeligt, at disse partier ikke vil være med til at bevilge 50 mio. kr. mere til naturen.
Det virker, som om det bare er et mål i sig selv at sige nej til en forbedring på miljøområdet, fordi det vigtigste ikke er en solid miljøindsats, men derimod at vise, at man ikke er enig i regeringens miljøpolitik.
Det må virke uforståeligt for de mange borgere rundtom i landet, som bakker op om dette initiativ, at netop de partier, som oftest råber højest om en øget indsats på miljøområdet, ikke ønsker at forøge budgettet med 50 mio. kr. til natur.
Det hele er altså bare tomme ord, når det kommer til stykket.
Et andet område, hvor regeringen har vist handlekraft, er, når det gælder adgangen til naturen.
Der gives bedre adgang for gående og cyklende færdsel på private veje og stier i det åbne land og på veje og stier i private skove.
Der bliver bedre adgang for ridning og for bløde aktiviteter.
Der gives bedre adgang til udyrkede arealer for bare at nævne nogle af forbedringerne.
Styrken i denne aftale er, at det er en frivillig aftale mellem alle centrale parter på området.
Det betyder, at aftalen har den bedste mulighed for at blive en succes.
Ud over disse to eksempler på indsatser på naturområdet kan også nævnes en række andre initiativer, som jeg ganske givet vil komme ind på senere.
Med de ord vil jeg med glæde og forventning se frem til den kommende debat.
Jeg er glad over, at formanden beklager, for man har jo lavet sin tale og et forløb i sin tale, og det er jo ikke, synes jeg, særlig heldigt, at man bliver stoppet midt i det forløb, som man egentlig har planlagt med de argumenter, der ligger.
Jeg synes, det var pinligt at blive stoppet på den måde.